Karolus Dei gratia Francie et Navarre Rex, collectoribus decime nobis concesse in dyocesi Eduensi deputatis, salutem. Conquesti sunt nobis decanus et capitulum ecclesie Eduensis quod cum ipsi sint et fuerint a tanto tempore cujus contrarii memoria non existit, in possessione non solvendi decimam singularem de fructibus et proventibus prebendarum foranearum quos ab antiquo tempore habere et percipere consueverunt in ecclesia predicta quando et quociens aliquis dicte ecclesie canonicus se absentat, sed in decima quam in universo solvunt et consueverunt solvere dicti fructus et proventus, ut asserunt, includuntur, vos nihilominus dictos decanum et capitulum ad solvendum decimam de hujusmodi fructibus et proventibus compellere nitimini in eorum grande dampnum et prejudicium, sicut dicunt. Quare mandamus vobis quatinus, si vobis constiterit ita esse, dictos decanum et capitulum ad solvendum inconsuetam decimam nullatenus compellatis, et si secus feceritis, his visis presentibus, revocetis et ad statum pristinum et debitum reducatis. Datum Parisius, die XIIma januarii, anno Domini M° CCC° vicesimo quinto. Per cameram computorum, J. JULIANUS.